Հիդեո Օչի

Հիդեո Օչի (, ), կարատեի ճապոնացի վարպետ, 9-րդ դան, Ճապոնական կարատեի ասոցիացիայի (ՃԿԱ) աշխարհի նախկին չեմպիոն կումիտե և կատա ոճերում։ Եղել է Գերմանիայի ազգային հավաքականի մարզիչ (Եվրոպայի առաջնություններ 1971, 1972 և 1975) և ՃԿԱ Եվրոպայի հրահանգիչ։ 1997 թվականին արժանացել է «Գերմանիայի Դաշնային Հանրապետությանը մատուցած ծառայությունների համար» շքանշանի։

Կենսագրություն
Հիդեո Օչին ծնվել է 1940 թվականի փետրվարի 29-ին Ճապոնիայի Սայձյո քաղաքում։ Շոտոկան կարատեով զբաղվել սկսել է 14 տարեկան հասակում։

Միջնակարգ կրթությունն ավարտելուց հետո Հիդեո Օչին ընդունվել է Տոկիոյի Տակուշոկու համալսարանի տնտեսագիտության ֆակուլտետ, որտեղ սովորելու տարիներին եղել է համալսարանի կարատեի թիմի անդամ և ավարտելիս արդեն ունեցել է 2-րդ դան։ Համալսարանն ավարտելուց հետո մեկ տարի աշխատել է շինարարական ընկերության գրասենյակում որպես կրտսեր մենեջեր։ Մրցումներում հաջողություն ունենալով՝ Հիդեո Օչին հետագայում դառնում է ՃԿԱ մարզիչ։ Նա անցնում է բոլոր թեստերն ու 1964 թվականին դառնում ՃԿԱ հոնբու դոջոյի մարզիչ (գլխավոր վարչության մարզադահլիճ) Տոկիոյում։

Հետագա տարիներին նա մի քանի անգամ դառնում է Ճապոնիայի չեմպիոն։ 1966 թվականից մինչև 1969 թվականը կատա ու կումիտե ոճերում տարած իր հաղթանակների շնորհիվ նա արժանացել է «Մեծ չեմպիոնի» կոչման։

Հիդեո Օչին 1965-1969 թվականներին մասնակցել է բազմաթիվ մրցաշարերի և մեծ հաջողությունների է հասել Ճապոնիայի ՃԿԱ բաց առաջնություններում։ Առավել հաջողությամբ է հանդես եկել կատա և կումիտե ոճերում՝ զբաղեցնելով մրցանակային տեղեր.
 1965 թվական – կատա՝ 2-րդ տեղ, կումիտե՝ 3-րդ տեղ
 1966 թվական – կատա՝ 1-ին տեղ, կումիտե՝ 1-ին տեղ (բացարձակ չեմպիոն)
 1967 թվական – կատա՝ 2-րդ տեղ, կումիտե՝ 1-ին տեղ (բացարձակ չեմպիոն)
 1968 թվական – կատա՝ 3-րդ տեղ, կումիտե՝ 2-րդ տեղ
 1969 թվական – կատա՝ 1-ին տեղ, կումիտե՝ 3-րդ տեղ (բացարձակ չեմպիոն)
Այսպիսով՝ հինգ տարվա ընթացքում նա երեք անգամ դարձել է Ճապոնիայի բացարձակ չեմպիոն։

1970 թվականին Հիդեո Օչին Մասատոշի Նակայամայի կողմից ուղարկվել է Գերմանիայի՝ փոխարինելու JKA Գերմանիայի գլխավոր մարզիչ Հիրոկազու Կանազավային։ Նրա գլխավորությամբ Գերմանիայի հավաքականը երեք անգամ հաղթել է Եվրոպայի առաջնություններում։ 1977 թվականին հավաքականը երկրորդ տեղն է զբաղեցրել Լոս Անջելեսում անցկացվող աշխարհի առաջնությունում։ 1976 թվականի Հիդեո Օչին Ճապոնիայում իր արձակուրդի ժամանակ հաղթել է աշխարհի գործող չեմպիոն Օսակային և առաջին տեղն է զբաղեցրել Ճապոնիայի առաջնությունում։ Ակտիվ ելույթները դադարեցրել է 39 տարեկան հասակում, ինչից հետո սկսել է զբաղվել մարզչական գործունեությամբ։

1993 թվականին Հիդեո Օչին հիմնադրել է Ճապոնական կարատեի ասոցիացիայի Գերմանիայի մասնաճյուղը՝ DJKB (Deutscher JKA-Karate Bund):

1997 թվականին Հիդեո Օչին ստացել է 8-րդ դան, իսկ 2016 թվականին՝ 9-րդ դան։

Օչին փոխարինել է Կեինոսուկե Էնոեդային որպես ՃԿԱ Եվրոպայի գլխավոր հրահանգիչ։ Նա հրավիրվում է մասնակցելու նաև կարատեի հետ կապված միջազգային բազմաթիվ միջոցառումների, որոնցից է ISKF վարպետների ճամբարը, որն ամեն տարի անցկացվում է Ֆիլադելֆիայում։

2017 թվականի մայիսի 5-6-ին Հիդեո Օչին այցելել է Հայաստան՝ մասնակցելու «Ջեյ-Քեյ-Էյ Արմենիա» շոտոկան կարատեի ֆեդերացիայի» հիմնադրմանը (վերամիավորմանը) նվիրված միջոցառմանը։

Ծանոթագրություններ

Գրականություն 
 Fritz Wendland: Ochi - Ein japanisches Paar (in German). Niedersachsen-Druck, Wolfsburg 2011, ISBN 978-3-87327-043-5

Արտաքին հղումներ 
 Homepage
 

Ճապոնացի կարատեիստներ
Կարատեի մարզիչներ